Ymosodiadau Norwy, 2011

Dau ymosodiad terfysgol yn Norwy ar Ddydd Gwener, 22 Gorffennaf 2011 oedd ymosodiadau Norwy, 2011. Tua 15:26 ffrwydrodd bom car yn Regjeringskvartalet, ardal llywodraeth Oslo, y tu allan i swyddfa'r Prif Weinidog Jens Stoltenberg, gan ladd wyth person. Tua dwy awr yn ddiweddarach dechreuodd dyn mewn gwisg heddwas saethu yng ngwersyll ieuenctid ar ynys Utøya yn Tyrifjorden, Buskerud, gan ladd o leiaf 68 o bobl. Roedd y mwyafrif ohonynt yn mynychu gwersyll haf y Blaid Lafur Norwyaidd yno.

Arestiwyd Anders Behring Breivik, dyn 32 oed o Norwy, gan yr heddlu 90 munud ar ôl i'r gyflafan ddechrau  yn Utøya a chyhuddwyd ef o'r ddau ymosodiad. Dywedodd cyfreithiwr Breivik iddo ildio ar ôl iddo redeg allan o fwledi. Dywedir fod gan Breivik ddaliadau Cristnogol ffwndamentalaidd a gwrth-Fwslemaidd a'i fod wedi bod yn cynllwynio'r ymosodiad am gryn dipyn o amser.Norway Bombing, Shooting Suspect Wanted a Revolution, Christian Post, 24-07-2011 Credir fod ganddo gysylltiadau adain dde eithafol. Credir hefyd iddo weithredu ar ei ben ei hun, heb gydweithrediad unrhyw un arallNorway gun suspect 'acted alone' BBC News. 24-07-2011 Ar ôl iddo gael ei arestio, cyfaddefodd i osod y bom ac i'r saethu er nad oedd yn cyfaddef i euogrwydd troseddol.

Ar ddydd Sul 24 Gorffennaf 2011 cynhaliwyd gwasanaeth goffa yn Eglwys Gadeiriol Oslo a fynychwyd gan Frenin Norwy, Harald V, a'i wraig y Frenhines Sonja ynghyd â'r Prif Weinidog, Jens Stoltenberg.

Ymateb rhyngwladol
Achosodd yr ymosodiad sioc ledled y byd a rhyddhaodd nifer o arweinyddion gwleidyddol ddatganiadau yn mynegi eu cydymdeimlad. Dywedodd Prif Weinidog y Deyrnas Unedig, David Cameron, fod yr ymosodiadau yn "gwbl erchyll"Norway massacre: UK police offer help  The Independent on Sunday. Diana Pilington. 24-07-2011 tra bod yr Ysgrifennydd Gwladol, Theresa May wedi cynnig unrhyw gymorth, gan gynnwys cymorth yr heddlu i Norwy. Ysgrifennodd y Frenhines Elisabeth II at Frenin Norwy i fynegi ei chydymdeimlad a sioc am y digwyddiadau. Dywedodd Barack Obama, Arlywydd yr Unol Daleithiau, ei fod yntau'n cydymdeimlo'n ddwys gyda thrigolion Norwy a bod y digwyddiad yn "atgoffa'r gymuned ryngwladol o'r rhan mae ganddynt oll i'w chwarae yn y frwydr yn erbyn terfysgaeth."

Cyfeiriadau

Categori:2011
Categori:Hanes Norwy
Categori:Terfysgaeth yr adain dde eithafol